Cecilia Brækhus avslørte på TV 2-program at hun er enig om kamp mot MMA-stjerne.

Cecilia Brækhus avslørte på TV 2-programmet God Sommer Norge at hun skal møte den brasilianske MMA-stjerna Cristiane Santos, bedre kjent som Cris Cyborg, i en boksekamp.

– Vi er blitt enige om å gjøre dette, og nå har jeg agentene mine borte i statene som snakker med agenter i teamet hennes, så dette her blir til, sier Brækhus til TV 2.

Cyborg og Brækhus har de siste dagene utfordret hverandre over Twitter, og 24. juli skrev MMA-stjerna dette:

– Hva er vekten? Jeg er en fighter og elsker å utfordre meg selv. Beste MMA-fighter mot beste bokser. Hvem vinner?, skrev Cyborg 24. juli.

Denne utfordringen tok Brækhus, og en kamp er nært forestående.

– Det var faktisk hun som utfordret meg. Hun ønsker å utfordre seg selv i boksing, også må jeg sette henne på plass, fordi hun kan ikke bare tro at hun kan komme hit og slå en verdensmester i boksing, sier Brækhus.

Dette setter tydeligvis fansen pris på:

– Jeg ville stoppet å puste og flydd hvor som helst i verden for å se denne kampen, sier en supporter på Twitter.

TØFF MOTSTAND: MMA-fighter Cris Cyborg er klar for kamp mot Cecilia Brækhus. Foto: NTB Scanpix. Foto: Jeff Chiu